151. löggjafarþing 2020–2021.

Þingskjal x — x. mál.

Stjórnarfrumvarp.

Frumvarp til laga

um breyting á lögum um fiskeldi nr. 71/2008

Frá sjávarútvegs- og landbúnaðarráðherra.

1. gr.

Á eftir 3. mgr. 4. gr. a bætist tvær nýjar málsgreinar:

Í fjörðum og á hafsvæðum sem skipt hefur verið í eldissvæði er ráðherra heimilt að bjóða út opinberlega þann lífmassa sem ekki er búið að ráðstafa samkvæmt útgefnum rekstrarleyfum.

Við útboð á lífmassa skal kveða á um lágmarksverð og jafnframt þau skilyrði sem fram koma í 2. ml. 3. mgr. um mat á tilboðum eftir því sem við á.

2. gr.

Í stað 4. mgr. kemur 6. mgr. 4. gr. a sem verður svohljóðandi:

Komi í ljós að bjóðandi uppfyllir ekki skilmála úthlutunar eða útboðs lífmassa, umsókn hans um rekstrarleyfi er hafnað af Matvælastofnun eða forsendur fyrir henni bresta af öðrum ástæðum er heimilt að úthluta eldissvæðum eða bjóða út lífmassa að nýju samkvæmt þessari grein.

3. gr.

Á eftir úthlutun eldissvæða í 5. mgr. í 4. gr. a kemur „og útboði lífmassa“

4. gr.

Lög þessi öðlast þegar gildi.

Greinargerð.

1. Inngangur.

Með frumvarpi þessu er mælt fyrir um heimild hins opinbera til að bjóða út lífmassa í fjörðum og á hafsvæðum sem skipt hefur verið í eldissvæði sem ekki er búið að ráðstafa samkvæmt útgefnum rekstrarleyfum. Slík tilvik geta komið upp við tilteknar en um leið fágætar aðstæður. Voru þessar aðstæður ekki fyrirséðar við setningu laga nr. 101/2019 sem mæltu m.a. fyrir um breytta tilhögun við ráðstöfun heimilda til sjókvíaeldis og þykir því rétt að bregðast við með sérstöku frumvarpi.

Í ákvæði til bráðabirgða við lög nr. 101/2019 er kveðið á um að umsóknir um rekstrarleyfi til sjókvíaeldis á burðarþolsmetnum hafsvæðum, þar sem frummatsskýrslu var ekki skilað fyrir gildistöku laganna skyldu falla niður. Skal rekstrarleyfum nú úthlutað að undangengnu útboði sbr. 4. gr. a. í lögunum. Um umsóknir sem héldu gildi sínu fer hins vegar „samkvæmt eldri lögum“, það er þær koma til meðferðar og afgreiðslu í þeirri röð sem þær bárust.

Í framhaldi af samþykkt téðra laga var ráðist í endurskoðun reglugerða um fiskeldi. Meðal þess sem þá kom upp var hvernig fara skyldi með tilvik þegar til væri að dreifa því sem nefna má ónýttur lífmassi fjarðar eða hafsvæðis. Er það þegar fyrir liggur svæðisskipting og til er að dreifa útgefnum rekstrarleyfum í fiskeldi, sem þó ná ekki að „fullnýta“ fjörð eða hafsvæði. Jafnframt getur komið upp forsendubrestur skv. 15. gr. laga um fiskeldi. Getur þá komið til greina að bjóða út lífmassa eða eldissvæði skv. 4. gr. a.

Til geta komið reglulegar breytingar á rekstrarleyfum í fiskeldi, til hækkunar eða lækkunar, til samræmis við breytingar í áhættumati erfðablöndunar laxfiska eða á mati á burðarþoli fjarðar, sbr. 6. gr. a. og 6. gr. b. laga um fiskeldi sem og 24. gr., sbr. 19. gr., reglugerðar um fiskeldi nr. 540/2020. Slíkar breytingar ná ekki til þeirra aðstæðna sem frumvarpi þessu er ætlað að bregðast við.

2. Tilefni og nauðsyn lagasetningar.

Tilgangur þessa frumvarps er að opna fyrir möguleika á að bjóða út ónýttan lífmassa í sjókvíaeldi við tilteknar aðstæður og óháð útboði á eldissvæði skv. 4. gr. a laga um fiskeldi.

Eins og fram kemur í 1. kafla voru þær aðstæður sem verið er að bregðast við með þessu frumvarpi ekki fyrirséðar við setningu laga nr. 101/2019. Ekki er talið mögulegt að bregðast við ofangreindum aðstæðum með öðru móti en með framlagningu þessa frumvarps þ.e. önnur úrræði en lagasetning er ekki í boði.

3. Meginefni frumvarpsins.

Með frumvarpi þessu er mælt fyrir um heimild hins opinbera til að bjóða út lífmassa, í fjörðum og á hafsvæðum sem skipt hefur verið í eldissvæði, sem ekki er búið að ráðstafa samkvæmt útgefnum rekstrarleyfum. Þá segir að við útboð á lífmassa skuli kveðið á um lágmarksverð og jafnframt þau skilyrði sem fram komi í 2. ml. 3. mgr. um mat á tilboðum eftir því sem við eigi. Jafnframt er kveðið á um að ef í ljós komi að bjóðandi uppfylli ekki skilmála úthlutunar eða útboðs lífmassa, umsókn hans um rekstrarleyfi sé hafnað af Matvælastofnun eða forsendur fyrir henni bresti af öðrum ástæðum sé heimilt að úthluta eldissvæðum eða bjóða út lífmassa að nýju.

Þannig er það markmið með frumvarpi þessu að unnt sé að taka gjald fyrir lífmassa í sjókvíaeldi við tilteknar aðstæður og nær frumvarpið því markmiði sínu með heimild til útboðs á lífmassa við slíkar aðstæður.

4. Samræmi við stjórnarskrá og alþjóðlegar skuldbindingar.

Frumvarpið gaf ekki tilefni til þess að meta hvort það samrýmdist ekki stjórnarskrá eða alþjóðlegum skuldbindingum.

5. Samráð.

Við vinnslu frumvarpsins var haft samráð við Matvælastofnun og var frumvarpið kynnt á Samráðsgátt stjórnarráðsins [...].

6. Mat á áhrifum.

Verði frumvarpið að lögum gefur það rekstraraðilum í sjókvíaeldi tækfæri til að taka þátt í útboði á ónýttum lífmassa og auka þannig framleiðslu sína enda skili þeir inn hagstæðasta tilboðinu.

Í frumvarpinu er kveðið á um setningu lágmarksverðs. Mat á mögulegu lágmarksverði við útboð sem þetta hefur ekki farið fram en mun byggja á mati sérfræðinga um mögulegt verðgildi og má t.d. líta til reynslu í nágrannalöndum.

Ávinningur af samþykkt frumvarpsins er sá að það mun stuðla að betri nýtingu eldissvæða og getur þannig haft áhrif á einstaka fiskeldisfyrirtæki þar sem þau geta mögulega aukið framleiðslu sína með aðgangi að auknum lífmassa. Aukning á framleiðslu fyrirtækja mun jafnframt leiða til tekjuaukningar fyrir ríkissjóð. Bæði samkvæmt lögum um töku gjalds vegna fiskeldis í sjó og fiskeldissjóð, nr. 89/2019 og greiðslu samkvæmt útboði.

Um einstakar greinar frumvarpsins.

Um 1. gr.

Í greininni segir að ráðherra sé heimilt að bjóða út opinberlega lífmassa sem ekki er búið að ráðstafa samkvæmt útgefnum rekstrarleyfum í fjörðum og á hafsvæðum sem skipt hefur verið í eldissvæði.

Hér er um að ræða tilvik þar sem burðarþol hefur ekki verið fullnýtt við útgáfu rekstrarleyfa á svæðum þar sem svæðaskipting eldissvæða liggur fyrir og ekki er möguleiki á að bjóða út nýtt eldissvæði skv. 4. gr. a. sem myndi rúma þennan lífmassa. Hér athugast jafnframt að taka þarf tillit til nokkurs fjölda gildra umsókna um rekstrarleyfi í sjókvíaeldi sem eru til meðferðar hjá Matvælastofnun.

Í 2. mgr. er mælt fyrir um að við útboð á lífmassa skuli kveðið á um lágmarksverð og jafnframt þau skilyrði sem fram komi í 2. ml. 3. mgr. um mat á tilboðum, eftir því sem við á.

Um 2. gr.

Í greininni er mælt fyrir um forsendubrest. Þarfnast ekki nánari skýringa.

Um 3. gr.

Í greininni er mælt fyrir um að ráðherra skuli setja nánari skilyrði fyrir útboði lífmassa í reglugerð.